b'\n_START_ARTICLE_\nThe Doors\n_START_SECTION_\nOriginile\n_START_PARAGRAPH_\nBazele forma\xc8\x9biei s-au pus \xc3\xaen iulie 1965, \xc3\xaen Los Angeles, California, \xc3\xaen timpul unei \xc3\xaent\xc3\xa2lniri dintre studen\xc8\x9bii universit\xc4\x83\xc8\x9bii de teatru, film \xc8\x99i televiziune UCLA, Jim Morrison \xc8\x99i Ray Manzarek. Morrison i-a men\xc8\x9bionat lui Manzarek c\xc4\x83 scria c\xc3\xa2ntece, ad\xc4\x83ug\xc3\xa2nd \xe2\x80\x9eAm luat noti\xc8\x9be \xc3\xaen timpul unui concert fantastic de rock\'n\'roll ce a avut loc \xc3\xaen capul meu\xe2\x80\x9d. \xc3\x8encurajat de Manzarek, Morrison a c\xc3\xa2ntat piesa \xe2\x80\x9eMoonlight Drive\xe2\x80\x9d._NEWLINE_Manzarek, specializat la pian/claviaturi, formase \xc3\xaempreun\xc4\x83 cu cei 2 fra\xc8\x9bi ai s\xc4\x83i o trup\xc4\x83 numit\xc4\x83 Rick And The Ravens; bateristul John Densmore c\xc3\xa2nta la acea vreme cu forma\xc8\x9bia The Psychedelic Rangers \xc8\x99i \xc3\xael cuno\xc8\x99tea pe Manzarek de la \xc8\x99edin\xc8\x9bele de medita\xc8\x9bie. \xc3\x8en august, Densmore a devenit parte a grupului, redenumit deja The Doors, \xc8\x99i cei cinci, al\xc4\x83turi de basista Patty Sullivan (creditat\xc4\x83 cu numele de dup\xc4\x83 c\xc4\x83s\xc4\x83torie, Patricia Hansen, pe box set-ul ap\xc4\x83rut \xc3\xaen 1997), au \xc3\xaenregistrat un demo con\xc8\x9bin\xc3\xa2nd \xc8\x99ase piese, demo ce a circulat ulterior drept material neoficial. Forma\xc8\x9bia \xc8\x99i-a luat numele dup\xc4\x83 titlul unei c\xc4\x83r\xc8\x9bi scrise de Aldous Huxley, The Doors of Perception, care era la r\xc3\xa2ndul s\xc4\x83u \xc3\xaemprumutat dintr-un vers al artistului \xc8\x99i poetului secolului al 18-lea, William Blake: \xe2\x80\x9eIf the doors of perception were cleansed (deseori citat gre\xc8\x99it ca \xe2\x80\x9eopened\xe2\x80\x9d \xc3\xaen acest context), every thing would appear to man as it is, infinite.\xe2\x80\x9d_NEWLINE_Nemul\xc8\x9bumi\xc8\x9bi de rezultatul \xc3\xaenregistr\xc4\x83rilor, fra\xc8\x9bii lui Manzarek au p\xc4\x83r\xc4\x83sit The Doors, fiind am\xc3\xa2ndoi \xc3\xaenlocui\xc8\x9bi de un prieten al lui John Densmore - chitaristul Robby Krieger._NEWLINE_\xc3\x8encep\xc3\xa2nd cu 1966, forma\xc8\x9bia a c\xc3\xa2ntat \xc3\xaen clubul London Fog, situat \xc3\xaen Los Angeles. Clubul nu avea acela\xc8\x99i prestigiu de care se bucura Whisky a Go Go \xc8\x99i prin urmare nu beneficia de o clientel\xc4\x83 prea numeroas\xc4\x83. Membrii The Doors au v\xc4\x83zut \xc3\xaen acest aspect un prilej de a intensifica \xc8\x99i, \xc3\xaen anumite cazuri, lungi instrumentalele unor piese precum \xe2\x80\x9eThe End\xe2\x80\x9d, \xe2\x80\x9eWhen the Music\'s Over\xe2\x80\x9d sau \xe2\x80\x9eLight My Fire\xe2\x80\x9d. \xc3\x8en anul 2011, avea s\xc4\x83 fie descoperit\xc4\x83 o caset\xc4\x83 ce con\xc8\x9binea \xc3\xaenregistrarea a treizeci de minute dintr-un concert sus\xc8\x9binut de The Doors \xc3\xaen London Fog._NEWLINE_The Doors a devenit ulterior \xe2\x80\x9eforma\xc8\x9bia casei\xe2\x80\x9d la Whisky a Go Go, c\xc3\xa2nt\xc3\xa2nd, printre altele, \xc3\xaen deschiderea forma\xc8\x9biei Them a lui Van Morrison. La ultimul concert de acest gen, cele dou\xc4\x83 forma\xc8\x9bii s-au urcat \xc3\xaempreun\xc4\x83 pe scen\xc4\x83 pentru a interpreta piesa \xe2\x80\x9eIn the Midnight Hour\xe2\x80\x9d, la care s-a ad\xc4\x83ugat \xc8\x99i o improviza\xc8\x9bie muzical\xc4\x83 de dou\xc4\x83zeci de minute pe melodia celor de la Them, \xe2\x80\x9eGloria\xe2\x80\x9d. \xc3\x8enainte de perioada petrecut\xc4\x83 la Whisky a Go Go, Morrison contactase mai multe case de discuri \xc3\xaen \xc3\xaencercarea de a ob\xc8\x9bine un contract. Columbia Records le-a oferit un contract, \xc3\xaens\xc4\x83, nereu\xc8\x99ind s\xc4\x83 \xc3\xae\xc8\x99i g\xc4\x83seasc\xc4\x83 produc\xc4\x83tor, membrii forma\xc8\x9biei au fost de acord cu anularea acestuia. Pe 10 august 1966, grupul a fost remarcat de Jac Holzman, pre\xc8\x99edintele Elektra Records, care era prezent la recomandarea solistului Love, Arthur Lee, a c\xc4\x83rui forma\xc8\x9bie semnase tot cu Elektra. Dup\xc4\x83 ce Holzman \xc8\x99i produc\xc4\x83torul Paul A. Rotchild au asistat la dou\xc4\x83 concerte sus\xc8\x9binute de The Doors la Whisky a Go Go, forma\xc8\x9bia a ob\xc8\x9binut un contract cu Elektra Records pe 18 august - fapt ce a reprezentat \xc3\xaenceputul unei colabor\xc4\x83ri \xc3\xaendelungate \xc8\x99i pline de succes cu Rotchild \xc8\x99i cu inginerul de sunet Bruce Botnick. The Doors a fost concediat\xc4\x83 de Whisky a Go Go pe 21 august, c\xc3\xa2nd Morrison, aflat, conform documentarului When You\'re Strange, sub influen\xc8\x9ba LSD, a ad\xc4\x83ugat versurilor piesei \xe2\x80\x9eThe End\xe2\x80\x9d o reinterpretare cu cuvinte explicite a mitului grec oedipian \xc3\xaen timpul unei presta\xc8\x9bii live.\n_START_SECTION_\nAlbumul de debut\n_START_PARAGRAPH_\nForma\xc8\x9bia a \xc3\xaenregistrat albumul de debut \xc3\xaentre 24 \xc8\x99i 31 august 1966, la studioul Sunset Sound Recording. Intitulat The Doors, albumul a fost lansat \xc3\xaen anul 1967, \xc3\xaen prima s\xc4\x83pt\xc4\x83m\xc3\xa2n\xc4\x83 a lunii ianuarie. Con\xc8\x9binea majoritatea pieselor interpretate de ei \xc3\xaen concerte la acea dat\xc4\x83, inclusiv drama muzical\xc4\x83 de aproape 12 minute \xe2\x80\x9eThe End\xe2\x80\x9d._NEWLINE_\xc3\x8en noiembrie 1966, Mark Abramson a regizat un film promo\xc8\x9bional pentru piesa \xe2\x80\x9eBreak on Through (To the Other Side)\xe2\x80\x9d. Cu scopul de a promova piesa, membrii forma\xc8\x9biei au debutat la televiziune \xc3\xaen cadrul unei emisiuni numite Boss City, spre sf\xc3\xa2r\xc8\x99itul lui 1966 - \xc3\xaenceputul lui 1967, debut urmat de o apari\xc8\x9bie de Anul Nou \xc3\xaen emisiunea Shebang. Acest videoclip nu a fost niciodat\xc4\x83 lansat oficial de The Doors._NEWLINE_Pentru c\xc4\x83 \xe2\x80\x9eBreak on Through\xe2\x80\x9d nu se bucurase de un succes deosebit la radio, forma\xc8\x9bia \xc8\x99i-a \xc3\xaendreptat aten\xc8\x9bia c\xc4\x83tre \xe2\x80\x9eLight My Fire\xe2\x80\x9d. Problema principal\xc4\x83 a piesei era faptul c\xc4\x83 avea o durat\xc4\x83 de peste \xc8\x99apte minute, astfel \xc3\xaenc\xc3\xa2t produc\xc4\x83torul Paul Rotchild a fost silit s\xc4\x83 o reduc\xc4\x83 la trei minute, t\xc4\x83ind solo-urile elaborate de chitar\xc4\x83 \xc8\x99i de clape de la mijlocul melodiei. \xe2\x80\x9eLight My Fire\xe2\x80\x9d a devenit primul extras pe single lansat de Elektra Records care a urcat pe locul 1 \xc3\xaen Billboard Hot 100, v\xc3\xa2nz\xc3\xa2nd peste un milion de copii. \xe2\x80\x9eLight My Fire\xe2\x80\x9d a fost de asemenea prima pies\xc4\x83 compus\xc4\x83 de Robby Krieger \xc8\x99i a reprezentat \xc3\xaenceputul succesului trupei._NEWLINE_\xc3\x8entre 7 \xc8\x99i 11 martie 1967, The Doors a concertat la Matrix Club, \xc3\xaen San Francisco, California. Apari\xc8\x9biile de pe 7 \xc8\x99i 10 martie au fost \xc3\xaenregistrate de unul dintre de\xc8\x9bin\xc4\x83torii clubului, Peter Abram, \xc8\x99i sunt notabile prin faptul c\xc4\x83 au fost unele din cele mai vechi \xc3\xaenregistr\xc4\x83ri live ale forma\xc8\x9biei puse \xc3\xaen circula\xc8\x9bie. Pe 18 noiembrie 2008, The Doors a lansat o compila\xc8\x9bie, Live at the Matrix 1967, ce con\xc8\x9binea cele dou\xc4\x83 \xc3\xaenregistr\xc4\x83ri._NEWLINE_The Doors a ap\xc4\x83rut la televiziunea american\xc4\x83 pe 25 august 1967, interpret\xc3\xa2nd \xe2\x80\x9eLight My Fire\xe2\x80\x9d \xc3\xaen cadrul emisiunii Malibu U. Piesa nu a fost interpretat\xc4\x83 \xc3\xaen direct; forma\xc8\x9bia apare pe o plaj\xc4\x83, mim\xc3\xa2nd c\xc3\xa2ntecul. Videoclipul nu s-a bucurat de succes comercial, \xc8\x99i a fost mai mult sau mai pu\xc8\x9bin dat uit\xc4\x83rii. Promovarea la televiziune a \xc3\xaenceput doar dup\xc4\x83 apari\xc8\x9bia grupului \xc3\xaen cadrul emisiunii The Ed Sullivan Show._NEWLINE_Debutul interna\xc8\x9bional \xc3\xaen televiziune a fost realizat \xc3\xaen mai 1967, atunci c\xc3\xa2nd componen\xc8\x9bii The Doors au \xc3\xaenregistrat o versiune a piesei \xe2\x80\x9eThe End\xe2\x80\x9d pentru Canadian Broadcasting Corporation (CBC), la O\'Keefe Centre, \xc3\xaen Toronto. Dup\xc4\x83 difuz\xc4\x83rile ini\xc8\x9biale, presta\xc8\x9bia a r\xc4\x83mas nelansat\xc4\x83, nefiind disponibil\xc4\x83 dec\xc3\xa2t \xc3\xaen variant\xc4\x83 piratat\xc4\x83 p\xc3\xa2n\xc4\x83 la lansarea DVD-ului The Doors Soundstage Performances \xc3\xaen 2002. \xc3\x8en timp ce piesa \xe2\x80\x9eLight My Fire\xe2\x80\x9d urca \xc3\xaen topuri (iunie-iulie 1967), forma\xc8\x9bia a c\xc3\xa2ntat \xc3\xaen deschiderea celor de la Simon and Garfunkel, \xc3\xaen Forest Hills, Queens, \xc8\x99i a avut \xc8\x99i un concert \xc3\xaen Greenwich, Connecticut._NEWLINE_Pe 17 septembrie 1967, The Doors a oferit o presta\xc8\x9bie memorabil\xc4\x83 a piesei \xe2\x80\x9eLight My Fire\xe2\x80\x9d \xc3\xaen cadrul The Ed Sullivan Show. Potrivit lui Ray Manzarek, directorii re\xc8\x9belei de televiziune au solicitat ca forma\xc8\x9bia s\xc4\x83 \xc3\xaenlocuiasc\xc4\x83 \xc3\xaen timpul presta\xc8\x9biei cuv\xc3\xa2ntul \xe2\x80\x9ehigher\xe2\x80\x9d cu cuv\xc3\xa2ntul \xe2\x80\x9ebetter\xe2\x80\x9d. Grupul a p\xc4\x83rut ini\xc8\x9bial a fi de acord, \xc3\xaens\xc4\x83 c\xc3\xa2ntecul a fost interpretat \xc3\xaen formula sa ini\xc8\x9bial\xc4\x83, fie pentru c\xc4\x83 membrii forma\xc8\x9biei inten\xc8\x9bionaser\xc4\x83 de la bun \xc3\xaenceput s\xc4\x83 nu opereze modificarea, fie pentru c\xc4\x83 Morrison era emo\xc8\x9bionat \xc8\x99i a uitat s\xc4\x83 schimbe cuv\xc3\xa2ntul (Manzarek a oferit versiuni diferite ale pove\xc8\x99tii). Indiferent care ar fi fost motivul, cuv\xc3\xa2ntul \xe2\x80\x9ehigher\xe2\x80\x9d a fost c\xc3\xa2ntat \xc3\xaen direct la televiziunea na\xc8\x9bional\xc4\x83; ca rezultat, gazda emisiunii, Ed Sullivan, a anulat restul de \xc8\x99ase apari\xc8\x9bii The Doors care fuseser\xc4\x83 deja programate. Dup\xc4\x83 ce produc\xc4\x83torul emisiunii a anun\xc8\x9bat membrii forma\xc8\x9biei c\xc4\x83 nu vor mai c\xc3\xa2nta niciodat\xc4\x83 la The Ed Sullivan Show, Jim Morrison ar fi spus: \xe2\x80\x9eHei, omule. Tocmai am c\xc3\xa2ntat la Sullivan Show.\xe2\x80\x9d_NEWLINE_Pe 24 decembrie, The Doors a interpretat \xc3\xaen direct piesele \xe2\x80\x9eLight My Fire\xe2\x80\x9d \xc8\x99i \xe2\x80\x9eMoonlight Drive\xe2\x80\x9d pentru The Jonathan Winters Show. Presta\xc8\x9bia a fost \xc3\xaenregistrat\xc4\x83 pentru a putea fi difuzat\xc4\x83 \xc8\x99i ulterior. De pe 26 p\xc3\xa2n\xc4\x83 pe 28 decembrie, forma\xc8\x9bia a c\xc3\xa2ntat la Winterland Ballroom \xc3\xaen San Francisco. Stephen Davis consemneaz\xc4\x83 \xc3\xaen cartea sa despre Jim Morrison o \xc3\xaent\xc3\xa2mplare petrecut\xc4\x83 cu aceast\xc4\x83 ocazie (p.\xc2\xa0219-220):_NEWLINE_\xc3\x8en urm\xc4\x83toarea sear\xc4\x83 la Winterland, un televizor a fost adus pe scen\xc4\x83 \xc3\xaen timpul concertului The Doors, astfel \xc3\xaenc\xc3\xa2t membrii forma\xc8\x9biei s\xc4\x83 se poat\xc4\x83 vedea la The Jonathan Winters Show. S-au oprit din interpretarea piesei \xe2\x80\x9eBack Door Man\xe2\x80\x9d atunci c\xc3\xa2nd a venit r\xc3\xa2ndul melodiei lor s\xc4\x83 fie difuzat\xc4\x83. Publicul i-a putut vedea astfel pe membrii The Doors uit\xc3\xa2ndu-se la ei \xc3\xaen\xc8\x99i\xc8\x99i la televizor. Au terminat piesa atunci c\xc3\xa2nd presta\xc8\x9bia lor de la televizor s-a \xc3\xaencheiat, dup\xc4\x83 care Ray a mers \xc8\x99i a \xc3\xaenchis televizorul. Urm\xc4\x83toarea sear\xc4\x83 a fost ultima lor sear\xc4\x83 petrecut\xc4\x83 vreodat\xc4\x83 \xc3\xaen Winterland._NEWLINE_Grupul a mai avut dou\xc4\x83 concerte \xc3\xaen Denver pe 30 \xc8\x99i 31 decembrie, sf\xc3\xa2r\xc8\x99ind astfel un an \xc3\xaen care concertaser\xc4\x83 \xc3\xaen mod constant.\n_START_SECTION_\nStrange Days\n_START_PARAGRAPH_\nComponen\xc8\x9bii The Doors au petrecut c\xc3\xa2teva s\xc4\x83pt\xc4\x83m\xc3\xa2ni la studiourile Sunset, \xc3\xaen Los Angeles, \xc3\xaenregistr\xc3\xa2nd cel de-al doilea album, Strange Days \xc8\x99i experiment\xc3\xa2nd cu noua tehnologie pus\xc4\x83 la dispozi\xc8\x9bia lor, \xc3\xaen special cu sintetizatorul Moog. Succesul comercial al albumului Strange Days a fost moderat: albumul a urcat pe locul trei \xc3\xaen Billboard, dar a cobor\xc3\xa2t destul de repede, iar extrasele pe single nu au beneficiat de acela\xc8\x99i succes ca \xe2\x80\x9eLight My Fire\xe2\x80\x9d. Produc\xc4\x83torul Paul Rotchild a mers chiar p\xc3\xa2n\xc4\x83 la a eticheta albumul drept un e\xc8\x99ec comercial, spun\xc3\xa2nd: \xe2\x80\x9eAm crezut cu to\xc8\x9bii c\xc4\x83 era cel mai bun album. \xc3\x8en mod semnificativ, a fost \xc8\x99i albumul cu cele mai slabe v\xc3\xa2nz\xc4\x83ri. Eram \xc3\xaencrez\xc4\x83tori c\xc4\x83 avea s\xc4\x83 aib\xc4\x83 un impact mai mare dec\xc3\xa2t orice scosese The Beatles vreodat\xc4\x83. Dar nu a existat niciun single. Discul ne-a murit \xc3\xaen bra\xc8\x9be.\xe2\x80\x9d Refrenul melodiei \xe2\x80\x9ePeople Are Strange\xe2\x80\x9d a inspirat titlul filmului When You\'re Strange, un documentar despre The Doors ap\xc4\x83rut \xc3\xaen 2010._NEWLINE_Chiar dac\xc4\x83 Larry Knechtel c\xc3\xa2ntase la bas pe c\xc3\xa2teva dintre piesele de pe primul album, Strange Days a fost primul album The Doors \xc3\xaenregistrat cu un muzician de studio la bas pe majoritatea melodiilor, ceva ce avea s\xc4\x83 se repete \xc3\xaen cazul tuturor albumelor lansate ulterior. Manzarek a explicat c\xc4\x83 linia de bas pe care o executa el pe clape era potrivit\xc4\x83 pentru presta\xc8\x9biile din concerte, dar era lipsit\xc4\x83 de coeziunea necesar\xc4\x83 pentru \xc3\xaenregistr\xc4\x83rile efectuate \xc3\xaen studio. Douglas Lubahn a fost cel care a c\xc3\xa2ntat cu The Doors pe Strange Days \xc8\x99i pe urm\xc4\x83toarele dou\xc4\x83 albume, \xc3\xaens\xc4\x83 forma\xc8\x9bia a utilizat mai mul\xc8\x9bi muzicieni \xc3\xaen acest rol, adesea folosind cel pu\xc8\x9bin doi basi\xc8\x99ti pe acela\xc8\x99i album. Kerry Magness, Leroy Vinnegar, Harvey Brooks, Ray Neopolitan, Lonnie Mack, Jerry Scheff, Jack Conrad (care a jucat un rol major \xc3\xaen anii de dup\xc4\x83 moartea lui Morrison, concert\xc3\xa2nd cu trupa \xc3\xaen 1971 \xc8\x99i 1972), Chris Ethridge, Charles Larkey \xc8\x99i Leland Sklar sunt credita\xc8\x9bi cu to\xc8\x9bii drept basi\xc8\x99ti care au \xc3\xaenregistrat cu The Doors.\n_START_SECTION_\nIncidentul de la New Haven\n_START_PARAGRAPH_\nPe 9 decembrie 1967, membrii The Doors au avut un concert, devenit celebru datorit\xc4\x83 scandalului iscat de pe urma lui, la New Haven Arena, \xc3\xaen New Haven, Connecticut. Concertul s-a terminat brusc atunci c\xc3\xa2nd Morrison a fost arestat pe scen\xc4\x83 de c\xc4\x83tre poli\xc8\x9bia local\xc4\x83. Morrison a devenit astfel primul artist rock care a fost arestat \xc3\xaen timpul unei presta\xc8\x9bii live._NEWLINE_Morrison se s\xc4\x83ruta cu o fan\xc4\x83 \xc3\xaen culise la du\xc8\x99uri chiar \xc3\xaenainte de \xc3\xaenceputul concertului, cei doi fiind surprin\xc8\x99i de un ofi\xc8\x9ber de poli\xc8\x9bie. Ne\xc8\x99tiind c\xc4\x83 Morrison era solistul forma\xc8\x9biei care urma s\xc4\x83 concerteze, poli\xc8\x9bistul le-a spus am\xc3\xa2ndurora s\xc4\x83 plece, moment \xc3\xaen care Morrison a replicat: \xe2\x80\x9eM\xc4\x83n\xc3\xa2nc\xc4\x83-mi-o\xe2\x80\x9d. Poli\xc8\x9bistul a scos un flacon de spray paralizant, avertiz\xc3\xa2ndu-l pe Morrison: \xe2\x80\x9eAsta e ultima \xc8\x99ans\xc4\x83\xe2\x80\x9d, la care Morrison a r\xc4\x83spuns: \xe2\x80\x9eUltima \xc8\x99ans\xc4\x83 s-o m\xc4\x83n\xc3\xa2nci.\xe2\x80\x9d Exist\xc4\x83 discrepan\xc8\x9be cu privire la ce s-a \xc3\xaent\xc3\xa2mplat dup\xc4\x83 acest schimb de cuvinte. Conform c\xc4\x83r\xc8\x9bii No One Here Gets Out Alive, fata a fugit \xc8\x99i lui Morrison i s-a dat cu spray \xc3\xaen ochi, \xc3\xaens\xc4\x83 Ray Manzarek consemneaz\xc4\x83 \xc3\xaen cartea sa c\xc4\x83 \xc8\x99i fata a suferit acela\xc8\x99i tratament, iar concertul a fost \xc3\xaent\xc3\xa2rziat cu o or\xc4\x83 pentru ca Jim s\xc4\x83 \xc3\xae\xc8\x99i poat\xc4\x83 reveni._NEWLINE_Pe la jum\xc4\x83tatea primei piese, Morrison a adresat publicului un discurs pres\xc4\x83rat cu obscenit\xc4\x83\xc8\x9bi, descriind cele petrecute \xc3\xaen culise \xc8\x99i b\xc4\x83t\xc3\xa2ndu-\xc8\x99i joc de for\xc8\x9bele de poli\xc8\x9bie care \xc3\xaenconjurau scena. Concertul s-a terminat brusc atunci c\xc3\xa2nd Morrison a fost t\xc3\xa2r\xc3\xa2t \xc3\xaen afara scenei de c\xc4\x83tre poli\xc8\x9bi\xc8\x99ti, fiind dus ulterior la o sec\xc8\x9bie local\xc4\x83, fotografiat \xc8\x99i acuzat de incitare la revolt\xc4\x83, indecen\xc8\x9b\xc4\x83 \xc8\x99i obscenitate public\xc4\x83. Acuza\xc8\x9biile \xc3\xaempotriva lui Morrison \xc8\x99i cele \xc3\xaendreptate \xc3\xaempotriva a trei jurnali\xc8\x99ti care au fost de asemenea aresta\xc8\x9bi \xc3\xaen timpul incidentului (Mike Zwerin, Yvonne Chabrier \xc8\x99i Tim Page) au fost retrase c\xc3\xa2teva s\xc4\x83pt\xc4\x83m\xc3\xa2ni mai t\xc3\xa2rziu, din lips\xc4\x83 de probe.\n_START_SECTION_\nWaiting for the Sun\n_START_PARAGRAPH_\n\xc3\x8enregistr\xc4\x83rile la cel de-al treilea album de studio din aprilie 1968 au fost marcate de tensiuni interne, ca rezultat al dependen\xc8\x9bei de droguri \xc8\x99i alcool din ce \xc3\xaen ce mai accentuate a lui Morrison, c\xc3\xa2t \xc8\x99i, conform documentarului When You\'re Strange, respingerii piesei \xe2\x80\x9eCelebration of the Lizard\xe2\x80\x9d de c\xc4\x83tre produc\xc4\x83torul Paul Rotchild, care a considerat c\xc4\x83 materialul nu era suficient de comercial. Forma\xc8\x9bia a \xc3\xaencercat s\xc4\x83 \xc3\xaenregistreze piesa, care ar fi trebuit s\xc4\x83 ocupe o \xc3\xaentreag\xc4\x83 jum\xc4\x83tate de album, \xc3\xaens\xc4\x83 rezultatul ob\xc8\x9binut nu a fost satisf\xc4\x83c\xc4\x83tor, a\xc8\x99a c\xc4\x83 pe albumul finalizat a ap\xc4\x83rut doar o parte a c\xc3\xa2ntecului, \xe2\x80\x9eNot to Touch the Earth\xe2\x80\x9d. Aproape de punctul culminant al carierei, The Doors a avut o serie de concerte \xc3\xaen aer liber care au condus la scene \xc3\xaentre poli\xc8\x9bie \xc8\x99i fani, mai ales la Chicago Coliseum pe 10 mai._NEWLINE_Grupul \xc3\xae\xc8\x99i epuizase deja repertoriul ini\xc8\x9bial, a\xc8\x99a c\xc4\x83 membrii au \xc3\xaenceput s\xc4\x83 compun\xc4\x83 piese noi. Waiting for the Sun a devenit primul lor album de studio care a urcat pe locul 1 \xc3\xaen topuri, iar melodia \xe2\x80\x9eHello, I Love You\xe2\x80\x9d a fost cel de-al doilea \xc8\x99i ultimul lor extras pe single care a ob\xc8\x9binut locul 1 \xc3\xaen topul american. O dat\xc4\x83 cu lansarea piesei, presa a remarcat asem\xc4\x83narea cu \xc8\x99lag\xc4\x83rul din 1964 al celor de la The Kinks, \xe2\x80\x9eAll Day and All of the Night\xe2\x80\x9d. Dave Davies, chitaristul The Kinks, a fost cel mai iritat de similaritate. Morrison desconsidera ocazional piesa \xc3\xaen concerte, l\xc4\x83s\xc3\xa2nd partea vocal\xc4\x83 \xc3\xaen seama lui Manzarek, dup\xc4\x83 cum se poate vedea \xc3\xaen documentarul The Doors are Open._NEWLINE_Dup\xc4\x83 o lun\xc4\x83 de la ni\xc8\x99te incidente petrecute la Singer Bowl \xc3\xaen New York, forma\xc8\x9bia a plecat \xc3\xaen Marea Britanie, efectu\xc3\xa2nd primele apari\xc8\x9bii \xc3\xaen afara Statelor Unite. Membrii au sus\xc8\x9binut o conferin\xc8\x9b\xc4\x83 de pres\xc4\x83 la ICA Gallery \xc3\xaen Londra \xc8\x99i au concertat la The Roundhouse Theatre. Rezultatele c\xc4\x83l\xc4\x83toriei au fost difuzate la Granada TV, \xc3\xaen cadrul The Doors are Open, emisiune ce a fost ulterior lansat\xc4\x83 \xc3\xaen format video. The Doors a avut o serie de concerte \xc3\xaen Europa al\xc4\x83turi de Jefferson Airplane, incluz\xc3\xa2nd un spectacol \xc3\xaen Amsterdam \xc3\xaen timpul c\xc4\x83ruia Morrison a suferit un colaps ca urmare a unui consum de droguri \xc3\xaen exces, forma\xc8\x9bia v\xc4\x83z\xc3\xa2ndu-se silit\xc4\x83 s\xc4\x83 concerteze \xc3\xaen formul\xc4\x83 de trei, cu Manzarek prelu\xc3\xa2nd p\xc4\x83r\xc8\x9bile vocale.\n_START_SECTION_\nIncidentul de la Miami\n_START_PARAGRAPH_\nPe 1 martie 1969, la Dinner Key Auditorium, \xc3\xaen cartierul Coconut Groove din Miami, componen\xc8\x9bii The Doors au oferit cel mai controversat concert al lor, unul care aproape c\xc4\x83 a distrus forma\xc8\x9bia. Locul desf\xc4\x83\xc8\x99ur\xc4\x83rii concertului era un fost hangar lipsit de aer condi\xc8\x9bionat, iar scaunele fuseser\xc4\x83 \xc3\xaenl\xc4\x83turate de organizatori pentru a putea vinde mai multe bilete._NEWLINE_Morrison b\xc4\x83use toat\xc4\x83 ziua \xc8\x99i pierduse avionul c\xc4\x83tre Miami, iar \xc3\xaen momentul \xc3\xaen care a sosit la fa\xc8\x9ba locului, concertul \xc3\xaent\xc3\xa2rziase mai bine de o or\xc4\x83, iar el era, conform lui Manzarek, puternic intoxicat cu alcool. Cei 12.000 de oameni ner\xc4\x83bd\xc4\x83tori din public, \xc3\xaenghesui\xc8\x9bi \xc3\xaentr-o construc\xc8\x9bie destinat\xc4\x83 pentru 7.000 de persoane, au asistat la momente de t\xc4\x83cere intercalate \xc3\xaen presta\xc8\x9bia lui Morrison care nu se potriveau cu muzica. Morrison fusese recent la o pies\xc4\x83 a unui grup de teatru experimental, The Living Theatre, \xc8\x99i se sim\xc8\x9bise inspirat de stilul lor \xe2\x80\x9eantagonistic\xe2\x80\x9d, ceea ce l-a determinat s\xc4\x83 men\xc8\x9bioneze \xc3\xaen timpul concertului: \xe2\x80\x9e\xc3\x8en ultimele dou\xc4\x83 nop\xc8\x9bi am \xc3\xaent\xc3\xa2lnit ni\xc8\x99te oameni care voiau s\xc4\x83 schimbe lumea\xe2\x80\x9d, \xc3\xaenainte de a propune publicului: \xe2\x80\x9eLua\xc8\x9bi cu asalt toate \xc8\x99colile\xe2\x80\x9d. \xc3\x8en timpul primei melodii, un amestec \xc3\xaentre \xe2\x80\x9eBack Door Man\xe2\x80\x9d \xc8\x99i \xe2\x80\x9eFive to One\xe2\x80\x9d, Morrison a transmis mul\xc8\x9bimii mesaje de iubire \xc8\x99i ur\xc4\x83, altern\xc3\xa2nd \xc3\xaentre afirma\xc8\x9bii de genul \xe2\x80\x9eIubi\xc8\x9bi-m\xc4\x83. Nu mai rezist f\xc4\x83r\xc4\x83 un pic de iubire. Vreau un strop de iubire. N-o s\xc4\x83 m\xc4\x83 iubeasc\xc4\x83 nimeni?\xe2\x80\x9d, respectiv \xe2\x80\x9eTo\xc8\x9bi sunte\xc8\x9bi o \xc8\x99leaht\xc4\x83 de idio\xc8\x9bi nenoroci\xc8\x9bi!\xe2\x80\x9d \xc8\x99i strig\xc3\xa2nd \xc3\xaen mod repetat: \xe2\x80\x9eCe ave\xc8\x9bi de g\xc3\xa2nd s\xc4\x83 face\xc8\x9bi \xc3\xaen leg\xc4\x83tur\xc4\x83 cu asta?\xe2\x80\x9d C\xc3\xa2nd restul forma\xc8\x9biei s-a lansat \xc3\xaen cel de-al doilea c\xc3\xa2ntec al serii, \xe2\x80\x9eTouch Me\xe2\x80\x9d, Morrison a \xc3\xaenceput s\xc4\x83 emit\xc4\x83 strig\xc4\x83te de protest, for\xc8\x9b\xc3\xa2ndu-\xc8\x99i colegii s\xc4\x83 se opreasc\xc4\x83. La un moment dat, Morrison i-a luat unui ofi\xc8\x9ber de poli\xc8\x9bie chipiul de pe cap \xc8\x99i l-a aruncat \xc3\xaen mul\xc8\x9bime; drept r\xc4\x83spuns, poli\xc8\x9bistul a luat p\xc4\x83l\xc4\x83ria lui Morrison \xc8\x99i a aruncat-o. Impresarul Bill Siddons \xc3\xae\xc8\x99i amintea: \xe2\x80\x9eConcertul avea o atmosfer\xc4\x83 bizar\xc4\x83, de circ, era acolo un tip care c\xc4\x83ra o oaie cu el \xc8\x99i cei mai s\xc4\x83lbatici oameni pe care i-am v\xc4\x83zut vreodat\xc4\x83.\xe2\x80\x9d Vince Treanor, responsabilul cu echipamentul, a spus: \xe2\x80\x9eCineva a s\xc4\x83rit pe scen\xc4\x83 \xc8\x99i l-a stropit cu \xc8\x99ampanie pe Jim, a\xc8\x99a c\xc4\x83 el \xc8\x99i-a dat c\xc4\x83ma\xc8\x99a jos, era ud leoarc\xc4\x83. \'Hai s\xc4\x83 vedem ceva piele, hai s\xc4\x83 ne dezbr\xc4\x83c\xc4\x83m\', a zis el, \xc8\x99i publicul a \xc3\xaenceput s\xc4\x83 \xc3\xae\xc8\x99i dea hainele jos.\xe2\x80\x9d Gol de la br\xc3\xa2u \xc3\xaen sus, Morrison \xc8\x99i-a pus c\xc4\x83ma\xc8\x99a \xc3\xaen dreptul prohabului \xc8\x99i a \xc3\xaenceput s\xc4\x83 mi\xc8\x99te m\xc3\xa2na pe sub ea. Manzarek a descris ulterior incidentul drept \xe2\x80\x9eo halucina\xc8\x9bie religioas\xc4\x83\xe2\x80\x9d \xc3\xaen mas\xc4\x83._NEWLINE_Pe 5 martie s-a emis un mandat de arestare pe numele lui Morrison, acesta fiind acuzat c\xc4\x83 \xc3\xae\xc8\x99i expusese penisul \xc3\xaen mod deliberat pe scen\xc4\x83, c\xc4\x83 strigase cuvinte obscene c\xc4\x83tre public, c\xc4\x83 simulase c\xc4\x83 \xc3\xaei oferea sex oral lui Robby Krieger \xc8\x99i c\xc4\x83 era beat \xc3\xaen timpul concertului. Morrison a respins o pledoarie de recunoa\xc8\x99tere a vinov\xc4\x83\xc8\x9biei care le cerea membrilor The Doors s\xc4\x83 ofere un concert gratuit \xc3\xaen Miami. Ulterior, Morrison a fost g\xc4\x83sit vinovat, fiind condamnat la \xc8\x99ase luni de \xc3\xaenchisoare cu executare, plus munc\xc4\x83 silnic\xc4\x83, \xc8\x99i amendat cu 500 de dolari. Morrison a r\xc4\x83mas liber ca urmare a apelului f\xc4\x83cut, \xc8\x99i avea s\xc4\x83 moar\xc4\x83 \xc3\xaenainte de rezolvarea cazului. \xc3\x8en 2007, guvernatorul statului Florida, Charlie Crist, a sugerat posibilitatea unei gra\xc8\x9bieri post-mortem pentru Morrison, care a fost acordat\xc4\x83 pe 9 decembrie 2010. Densmore, Krieger \xc8\x99i Manzarek au negat acuza\xc8\x9bia conform c\xc4\x83reia Morrison \xc8\x99i-ar fi expus penisul pe scen\xc4\x83.\n_START_SECTION_\nThe Soft Parade\n_START_PARAGRAPH_\nPe cel de-al patrulea album The Doors, The Soft Parade, lansat \xc3\xaen iulie 1969 forma\xc8\x9bia \xc8\x99i-a \xc3\xaembog\xc4\x83\xc8\x9bit posibilit\xc4\x83\xc8\x9bile de exprimare muzical\xc4\x83 prin utilizarea unor sec\xc8\x9biuni de corn, sau corzi, precum \xc8\x99i alte sunete dorite \xc3\xaen anumite compozi\xc8\x9bii (ca de exemplu colaborarea cu saxofonistul Curtis Amy pe piesa \xe2\x80\x9eTouch Me\xe2\x80\x9d). Rezultatul a fost un sunet experimental, care i-a determinat pe unii critici s\xc4\x83 le atace integritatea muzical\xc4\x83._NEWLINE_Conform autobiografiei lui John Densmore, Riders on the Storm, pentru prima oar\xc4\x83 fiecare membru a fost creditat separat pe album pentru compozi\xc8\x9bii din cauz\xc4\x83 c\xc4\x83 Morrison manifesta rezerve \xc3\xaen a c\xc3\xa2nta versurile piesei compuse de Robby Krieger, \xe2\x80\x9eTell All the People\xe2\x80\x9d. Abuzul de alcool al lui Morrison a f\xc4\x83cut ca \xc3\xaenregistrarea albumului s\xc4\x83 fie extrem de dificil\xc4\x83. Produc\xc4\x83torul Paul Rotchild rememora perioada \xc3\xaentr-un interviu din 1981:_NEWLINE_C\xc3\xa2nd am f\xc4\x83cut The Soft Parade, aproape c\xc4\x83 am tras cu din\xc8\x9bii de Jim ca s\xc4\x83 \xc3\xael facem s\xc4\x83 se implice. (...) A fost o experien\xc8\x9b\xc4\x83 bizar\xc4\x83. A fost cea mai dificil\xc4\x83 situa\xc8\x9bie din cariera mea de produc\xc4\x83tor. Era aproape imposibil s\xc4\x83 \xc3\xael faci pe Jim s\xc4\x83 c\xc3\xa2nte bine \xc8\x99i s\xc4\x83 faci \xc8\x99i trupa s\xc4\x83 c\xc3\xa2nte bine dintr-o singur\xc4\x83 dubl\xc4\x83. A fost un IAD. (...) Jim decisese s\xc4\x83 fie extrem de rebel. Un pu\xc8\x99ti obraznic. Cred c\xc4\x83 \xc3\xaencerca s\xc4\x83 demonstreze celorlal\xc8\x9bi c\xc4\x83 nu f\xc4\x83ceau doi bani f\xc4\x83r\xc4\x83 el. Jim punea mereu la \xc3\xaencercare oamenii din jur. Ne-a pus pe to\xc8\x9bi la \xc3\xaencercare, minut cu minut, \xc3\xaen fiecare zi. Testa limitele oamenilor ca s\xc4\x83 vad\xc4\x83 de la ce punct \xc3\xae\xc8\x99i pierdeau r\xc4\x83bdarea._NEWLINE_\xc3\x8enregistr\xc4\x83rile au durat nou\xc4\x83 luni \xc3\xaen total. \xc3\x8en ciuda tuturor problemelor \xc8\x99i a primirii mai pu\xc8\x9bin entuziaste, albumul a devenit cel de-al patrulea material de top al forma\xc8\x9biei._NEWLINE_The Doors a avut dou\xc4\x83 concerte la Aquarius Theatre, pe Sunset Blvd, Hollywood, pe 21 iulie 1969. Pe 22 iulie a avut loc o presta\xc8\x9bie \xc3\xaen culise sau \xe2\x80\x9erepeti\xc8\x9bie privat\xc4\x83\xe2\x80\x9d, f\xc4\x83r\xc4\x83 public. Concertele au fost sus\xc8\x9binute doar la c\xc3\xa2teva luni distan\xc8\x9b\xc4\x83 de incidentul de la Miami. Dintre melodiile interpretate \xc3\xaen fa\xc8\x9ba publicului, \xe2\x80\x9eUniversal Mind\xe2\x80\x9d \xc8\x99i \xe2\x80\x9eCelebration of the Lizard\xe2\x80\x9d au fost lansate pe albumul live din 1970, Absolutely Live, iar \xe2\x80\x9eYou Make Me Real\xe2\x80\x9d a fost inclus\xc4\x83 pe Alive, She Cried, material ap\xc4\x83rut \xc3\xaen 1983. Piesa lui Van Morrison, \xe2\x80\x9eGloria\xe2\x80\x9d, care a fost c\xc3\xa2ntat\xc4\x83 \xc8\x99i \xc3\xaenregistrat\xc4\x83 \xc3\xaen timpul repeti\xc8\x9biei private, a ap\xc4\x83rut de asemenea pe Alive, She Cried. At\xc3\xa2t primul \xc8\x99i al doilea concert, c\xc3\xa2t \xc8\x99i repeti\xc8\x9bia de a doua zi au fost lansate \xc3\xaen 2001. La aceste concerte, Morrison a lansat poezia \xe2\x80\x9eOde To L.A. While Thinking Of Brian Jones, Deceased\xe2\x80\x9d, care i-a fost dedicat\xc4\x83 pe atunci recent decedatului chitarist \xc8\x99i fondator The Rolling Stones, care fusese prieten cu forma\xc8\x9bia, \xc3\xaen special cu Morrison \xc8\x99i Manzarek._NEWLINE_Morrison a avut din nou probleme cu legea \xc3\xaen noiembrie 1969, fiind acuzat de h\xc4\x83r\xc8\x9buirea personalului de zbor \xc3\xaen timpul unei c\xc4\x83l\xc4\x83torii c\xc4\x83tre Phoenix, Arizona, efectuat\xc4\x83 cu scopul de a vedea un concert The Rolling Stones. At\xc3\xa2t Morrison c\xc3\xa2t \xc8\x99i prietenul \xc8\x99i tovar\xc4\x83\xc8\x99ul s\xc4\x83u de drum, Tom Baker, au fost acuza\xc8\x9bi de \xe2\x80\x9etulburarea unui zbor al unei aeronave intercontinentale \xc8\x99i aflarea \xc3\xaen stare de ebrietate public\xc4\x83\xe2\x80\x9d. Dac\xc4\x83 ar fi fost g\xc4\x83sit vinovat, Morrison ar fi riscat zece ani de \xc3\xaenchisoare. Acuza\xc8\x9biile au fost retrase \xc3\xaen aprilie 1970, dup\xc4\x83 ce una dintre \xc3\xaenso\xc8\x9bitoarele de zbor \xc8\x99i-a schimbat m\xc4\x83rturia, preciz\xc3\xa2nd c\xc4\x83 \xc3\xael identificase gre\xc8\x99it pe Morrison ca fiind Baker.\n_START_SECTION_\nDup\xc4\x83 moartea lui Morrison, 1971 - 1989\n_START_PARAGRAPH_\n\xc3\x8en 1971, dup\xc4\x83 \xc3\xaenregistrarea albumului \xe2\x80\x9cL.A. Woman\xe2\x80\x9d, Morrison a decis s\xc4\x83 ia o pauz\xc4\x83 \xc8\x99i s-a mutat \xc3\xaempreun\xc4\x83 cu iubita sa Pamela Courson la Paris. Morrison a murit acolo \xc3\xaen circumstan\xc8\x9be misterioase la data de 3 iulie 1971; trupul s\xc4\x83u a fost g\xc4\x83sit \xc3\xaen cada apartamentului s\xc4\x83u. S-a tras concluzia c\xc4\x83 a murit din cauza unui atac de cord, de\xc8\x99i a fost dezv\xc4\x83luit mai tarziu c\xc4\x83 nu i-a fost efectuat\xc4\x83 nici o autopsie \xc3\xaenainte de a fi \xc3\xaengropat la Cimitirul P\xc3\xa8re-Lachaise._NEWLINE_Zvonurile au continuat s\xc4\x83 circule pentru mul\xc8\x9bi ani, invoc\xc3\xa2nd ideile ca Morrison \xc8\x99i-a \xc3\xaenscenat moartea s\xc4\x83 ias\xc4\x83 din centrul aten\xc8\x9biei sau ca el ar fi murit \xc3\xaentr-un club de noapte din Paris \xc8\x99i c\xc4\x83 trupul s\xc4\x83u f\xc4\x83r\xc4\x83 via\xc8\x9b\xc4\x83 ar fi fost dus pe furi\xc8\x99 \xc3\xaenapoi \xc3\xaen apartament. Totu\xc8\x99i, \xc3\xaen cartea sa \xe2\x80\x9eWonderland Avenue\xe2\x80\x9d, fostul prieten al lui Morrison, Danny Sugerman, declar\xc4\x83 c\xc4\x83 \xc3\xaen decursul ultimei \xc3\xaent\xc3\xa2lniri cu Pamela Courson, care a avut loc cu pu\xc8\x9bin \xc3\xaenainte de moartea acesteia din cauza unei supradoze de heroin\xc4\x83, ea i-a m\xc4\x83rturisit c\xc4\x83 este responsabila \xc3\xaent\xc3\xa2lnirii dintre Morrison \xc8\x99i heroin\xc4\x83 \xc8\x99i, pentru c\xc4\x83 el avea o fobie fa\xc8\x9b\xc4\x83 de ace, ea i-a injectat doza care l-a omor\xc3\xaet._NEWLINE_Forma\xc8\x9bia Doors, r\xc4\x83mas\xc4\x83 f\xc4\x83r\xc4\x83 Morrison, \xc8\x99i-a continuat activitatea pentru \xc3\xaenc\xc4\x83 ceva timp. Dup\xc4\x83 ce ini\xc8\x9bial au luat \xc3\xaen considerare s\xc4\x83 aduc\xc4\x83 un nou vocalist \xc3\xaen locul lui Morrison, Krieger \xc8\x99i Manzarek au trecut la voce \xc8\x99i au mai scos dou\xc4\x83 albume, Other Voices \xc8\x99i Full Circle. Au avut \xc8\x99i concerte \xc3\xaen aceasta perioad\xc4\x83._NEWLINE_Ambele albume s-au v\xc3\xa2ndut bine, dar nu \xc3\xaen acela\xc8\x99i num\xc4\x83r ca \xc3\xaen perioada Morrison, \xc8\x99i forma\xc8\x9bia The Doors a \xc3\xaencetat \xc3\xaenregistr\xc4\x83rile \xc8\x99i concertele la sf\xc3\xa2r\xc8\x99itul anului 1972. \xc3\x8en timp ce primul album st\xc4\x83 sub nota caracteristic\xc4\x83 a stilului si al sound-ului Doors, ultimul album arat\xc4\x83 un Doors explor\xc3\xa2nd teritoriul jazz-ului. Pentru c\xc4\x83 nici unul dintre albume nu a fost reeditat, ele se g\xc4\x83sesc cel mai frecvent \xc3\xaen re\xc8\x9belele P2P pe internet si sunt reevaluate de c\xc4\x83tre fani. Ambele albume sunt din ce \xc3\xaen ce mai mult v\xc4\x83zute drept capodopere, chiar unii fani pretind c\xc4\x83 sunt cele mai bune albume Doors. \xc3\x8en 1979 Francis Ford Coppola a lansat filmul "Apocalypse Now" cu melodia "The End" folosit\xc4\x83 proeminent \xc3\xaen coloana sonor\xc4\x83. Cu ajutorul acesteia, "The Doors" au fost descoperi\xc8\x9bi de noi fani.'